ปตท.สผ.เปิดงบลงทุน5ปี5แสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ซื้อแคนาดาดันยอดใช้เงินพุ่ง ปริมาณขาย2.73แสนบาร์เรล
โพสต์ทูเดย์ — PTTEP เปิดงบลงทุน 5 ปี 5 แสนล้านบาท คาดปริมาณการขายอยู่ที่ 2.73 แสนบาร์เรลเทียบเท่าน้ำมันดิบ/วัน ด้าน ปตท.ขนนักวิเคราะห์เยี่ยมโรงแยกก๊าซ 5 แห่งที่ระยอง 
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า แผนการลงทุนรวมถึงการดำเนินงานของบริษัทและบริษัทย่อยในช่วง 5 ปี (25542558) มีวงเงินรวมทั้งสิ้น 5.04 แสนล้านบาท ซึ่งมีการปรับปรุงเพื่อให้สอดคล้องกับแผนงานล่าสุด และรวมประมาณการรายจ่ายลงทุนและรายจ่ายดำเนินงานของโครงการแคนาดา ออยล์ แซนด์ เคเคดี ซึ่งบริษัทได้ลงนามใน Partnership Unit Sale Agreement กับบริษัทย่อยของ Statoil ASA (Statoil) เพื่อร่วมลงทุน 40% เมื่อปี 2553 มูลค่า 6.8 หมื่นล้านบาท 
ทั้งนี้ งบลงทุน 5 ปีครั้งนี้ ถือว่าสูงขึ้นจากแผน 5 ปีก่อน (25532557) ที่มีวงเงินลงทุนกว่า 4 แสนล้านบาท 
นายอนนต์ กล่าวว่า ในส่วนประมาณการขายปิโตรเลียมเฉลี่ยต่อวันสำหรับโครงการในปัจจุบันในช่วง 5 ปีนั้น ในปีนี้จะอยู่ที่ 2.73 แสนบาร์เรลเทียบเท่าน้ำมันดิบต่อวัน ปี 2555 จะอยู่ที่ 3.19 แสนบาร์เรลเทียบเท่าน้ำมันดิบ ปี 2556 จะอยู่ที่ 3.10 แสนบาร์เรลเทียบเท่าน้ำมันดิบ ปี 2557 จะอยู่ที่ 3.26 แสนบาร์เรลเทียบเท่าน้ำมันดิบ และ 3.16 แสนบาร์เรลเทียบเท่าน้ำมันดิบ ในปี 2558
ด้านบริษัทหลักทรัพย์ธนชาต ระบุว่า บริษัท ปตท. (PTT) ได้นำนักวิเคราะห์ไปเยี่ยมชมกิจการโรงแยกก๊าซทั้ง 5 แห่งที่ จ.ระยอง ส่วนโรงแยกก๊าซที่ 6 จะเริ่มผลิตเชิงพาณิชย์ในสัปดาห์นี้
นายณัฐชาติ จารุจินดา รองกรรมการผู้จัดการใหญ่กลยุทธ์องค์กร บริษัท ปตท. (PTT) กล่าวว่า PTT มีเป้าหมายชัดเจนที่จะเป็นบริษัทที่มีขนาดใหญ่และแข็งแกร่ง และมุ่งมั่นในการเข้าไปเป็นบริษัทที่อยู่ใน Fortune 100 ซึ่งน่าจะเกิดขึ้นได้หากรายได้ของบริษัทเพิ่มขึ้นเป็น 2 เท่า จากปัจจุบันที่ 2 ล้านล้านบาท และมีสินทรัพย์เพิ่มเป็น 2 เท่าจากปัจจุบัน และเน้นการดำเนินธุรกิจระหว่างประเทศ เพื่อเป็นเครื่องมือผลักดันการเติบโตในอนาคต 
น.ส.เพ็ญจันทร์ จริเกษม ผู้ช่วยผู้จัดการใหญ่ บริษัท ปตท. กล่าวว่า แผนลงทุน 5 ปีของ ปตท. วงเงิน 2.28 แสนล้านบาทนั้น 72% ของวงเงินลงทุนจะเป็นโครงการที่ถูกกำหนดไว้แล้ว
“ยืนยันว่าการลงทุนทั้งหมดจะถูกกลั่นกรองและตรวจสอบว่าจะมีผลตอบแทนอย่างที่คาดหวังหรือไม่ และจะถูกตรวจสอบอย่างใกล้ชิด” น.ส.เพ็ญจันทร์ กล่าว
ฝ่ายวิจัยธนชาต แนะนำซื้อหุ้น PTT ให้ราคาเป้าหมายที่ 430 บาท และปี 2553 คาดว่าจะมีกำไรสุทธิ 8.34 หมื่นล้านบาท มีรายได้ 1.97 ล้านล้านบาท ส่วนปีนี้จะมีรายได้ 2.39 ล้านล้านบาท และมีกำไรสุทธิ 1 แสนล้านบาท
ด้านการซื้อขายหุ้นเมื่อวันที่ 18 ม.ค.ที่ผ่านมา หุ้น PTT โดดเด่น ปิดที่ 334 บาท เพิ่มขึ้น 6 บาท หรือ 1.83%